江鄰幾邀觀三館書畫
作者：王安石
朝代：宋

paragraphs: 五月秘府始曝書，一日江君來約予。
世間雖有古畫筆，可往共觀臨石渠。
我時冒熱跨馬去，開厨發匣鳴鏁魚。
羲獻墨迹十一卷，水玉作軸排疏疏。
最奇小楷樂毅論，永和題尾付官奴。
又有四山絕品畫，戴嵩吳牛望青蕪。
李成寒林樹半枯，黄筌工妙白兔圖。
不知名姓貌人物，二公對奕旁觀俱。
黄金錯鏤爲投壺，粉幛復畫一病夫。
後有女子執巾裾，床前紅毯平火爐。
床上二姝展氍毹，繞床屏風山有無。
堂上列畫三重鋪，此幅巧甚意思殊。
孰真孰假丹青摹，世事若此還可吁。